Offentliggørelse af en ansøgning om registrering i henhold til artikel 6, stk. 2, i Rådets forordning (EØF) nr. 2081/92 om beskyttelse af geografiske betegnelser og oprindelsesbetegnelser

(2002/C 114/07)

Med denne offentliggørelse åbnes der mulighed for at fremsætte indsigelser, jf. artikel 7 i nævnte forordning. Enhver indsigelse mod denne ansøgning skal fremsættes via myndighederne i en medlemsstat senest seks måneder efter denne offentliggørelse. Offentliggørelsen er begrundet i de forhold, som er beskrevet nedenfor, navnlig under punkt 4.6, der giver grundlag for at betragte ansøgningen som berettiget efter forordning (EØF) nr. 2081/92.

RÅDETS FORORDNING (EØF) Nr. 2081/92

REGISTRERINGSANSØGNING: ARTIKEL 5

BOB ( ) BGB (x)

Nationalt sagsnummer: 397 99 006.5

1. Medlemsstatens ansvarlige myndighed Navn: Deutsches Patent- und Markenamt

Markenabteilung 3.2

Adresse: D-81534 München

Tlf. (49-89) 21 95-46 22

Fax (49-89) 21 95-41 43

2. Ansøgende sammenslutning 2.1. Navn: Herkunftsverband Thüringer und Eichsfelder Wurst und Fleisch e. V.

2.2. Adresse: Am Lohfeld 1, D-99310 Arnstadt

2.3. Sammensætning: Producent/forarbejdningsvirksomhed (x) Andet ( ).

3. Produktets art: Klasse 1.2 kødprodukt.

4. Varespecifikation (sammenfatning af betingelserne i artikel 4, stk. 2)

4.1. Navn: Thüringer Rostbratwurst.

4.2. Beskrivelse: Mindst 15-20 cm lang, mellemfin pølse af typen Rostbratwurst i stram naturtarm (svin- eller fåretarm), rå eller kogt, med en meget krydret smag. Stykvægt: 100-150 g.

Sammensætning: Svinekød, hvorfra en del af fedtet er fjernet, svinekæber uden svær, evt. kalve- eller oksekød til farsen, ikke behandlet til konservering; krydderiblandingen varierer alt efter de traditionelle opskrifter eller det regionale særpræg; foruden salt og peber anvendes navnlig kommen, merian og hvidløg.

Mindst 51 % af de anvendte råvarer stammer fra Thüringer-regionen.

Fedtindhold: 20 % (± 5 %).

Analyseværdier: Kødprotein uden bindevævsprotein: mindst 8,5 %. Af kødproteinet skal andelen uden bindevævsprotein udgøre: mindst 65 volumenprocent (histometrisk) og mindst 75 % (kemisk).

4.3. Geografisk område: Bundesland Thüringen.

4.4. Bevis for oprindelse: Thüringer Rostbratwurst har en århundreder gammel tradition. Den omtales første gang i et dokument fra 1404. I statsarkivet i Rudolstadt findes en regning fra nonneklostret i Arnstadt, hvori bl.a. posten "darme czu bratwurstin" (tarme til Bratwurst) figurerer. Den ældste kendte opskrift opbevares i statsarkivet i Weimar. Den stammer fra "Ordnung für das Fleischerhandwerk zu Weimar, Jena und Buttstädt" af 2. juli 1613. En anden opskrift står i "Thüringisch-Erfurtische Kochbuch" fra 1797. I dag indgår Thüringer Rostbratwürste i næsten alle slagteres og pølsemageres sortiment i Thüringen og kan købes overalt i Thüringen ved særlige pølseboder. Oprindelsesbetegnelsen er blevet bibeholdt, fordi den i det det tidligere DDR kun blev anvendt som ægte geografisk oprindelsesbetegnelse.

4.5. Fremstillingsmetode: Kødet befries for sener og svær og hakkes mellemfint. Derefter tilsættes krydderierne, og alt blandes til en godt sammenhængende masse, som stoppes i svine- eller fåretarme. Pølserne afdrejes i en længde på ca. 20 cm, hvorpå de koges et minut pr. mm diameter ved 75 °C. Pølsen sælges fersk.

4.6. Tilknytning: Thüringer Rostbratwurst er et produkt med en århundreder gammel tradition. Den blev værdsat af Martin Luther og Goethe og roses allerede i litteraturen i 1669 (Grimmelshausen, Simplizissimus). På grund af den helt specielle, lækre smag er Thüringer Rostbratwürste også i dag meget værdsat både i Tyskland og i udlandet.

4.7. Kontrolinstans: Navn: Thüringer Landesverwaltungsamt

Abt. VII - Gesundheits- und Sozialwesen

Adresse: Weimarplatz 4, D-99423 Weimar

4.8. Mærkning: BGB (beskyttet geografisk betegnelse).

4.9. Krav i nationale bestemmelser: Ingen.

EF-nr.: G/DE/00223/2002.01.04.

Dato for modtagelsen af den fuldstændige ansøgning: 4. januar 2002.